***Angelica palustris purva zirdzenes (mātsaknes)* populācijas un dzīvotņu stāvokļa novērtējums (2014-2016)**

Purva zirdzenes populācijas lielums Latvijā kopumā 2016. gadā novērtēts no 4900 (min.) līdz 6200 (maks.) indivīdiem. Visas atradnes atrodas Natura 2000 teritorijās. Dati iegūti sugas monitoringā (2015. - 2016. gads). Salīdzinot ar iepriekšējā monitoringa periodu (2007. – 2012. gads), secināms, ka **populācija ir būtiski samazinājusies** (4-20 reizes) (7., 8. pielikums). Tas skaidrojams gan ar datu ekstrapolācijas precizēšanu, gan dzīvotņu platības un to kvalitātes pasliktināšanos.

Purva zirdzene konstatēta piejūras zālāju biotopos. Sugas dzīvotņu kopējā platība novērtēta aptuveni 82 ha (izmantoti 2015. gada monitoringa dati). Ņemtas vērā tikai sugai piemērotās piejūras zālāju teritorijas.

Sugas dzīvotņu kvalitāte vērtēta kā **slikta** (no sliktas līdz viduvējai) (1. tabula). Vērtējums pamatots ar piejūras zālāju biotopu funkciju un struktūras raksturojumiem.

**1. tabula. Purva zirdzenes dzīvotņu kvalitātes novērtējums (G – labs, M – viduvējs, B – slikts, U – nezināms).**

| Natura 2000 teritorija vai cita piekrastes vieta | Kvalitātes vērtējums | Eksperta vārds, uzvārds | Piezīmes |
| --- | --- | --- | --- |
| DL „Lielupes grīvas pļavas" | B | R. Sniedze-Kretalova | Ļoti sliktā stāvoklī: daudz ekspansīvo un invazīvo augu, pilnībā neapsaimniekota teritorija, eitrofikācijas ietekme. |
| DL „Randu pļavas" | B | R. Sniedze-Kretalova | Niedru ekspansija, sukcesijas gaitā aizaugšana, eitroficēšanās, apsaimniekošanas trūkums. |
| DP „Piejūra” | M | R. Sniedze-Kretalova | Nepietiekoša apsaimniekošana, vietām pārmērīgi pļauts, liela rekreācijas slodze, invazīvās un ekspansīvās sugas. |

Purva zirdzenes dzīvotņu galvenie ietekmējošie faktori ir nepietiekošā apsaimniekošana (pļaušana, ganīšana), ekspansīvo un invazīvo sugu lielais īpatsvars augājā, vides eitroficēšanās, kā arī rekreācijas ietekme (9. pielikums).