***Linaria loeselii* Lēzela vīrceles populācijas un dzīvotņu stāvokļa novērtējums (2014-2016)**

Lēzela vīrceles populācijas lielums Latvijā kopumā 2016. gadā novērtēts no 26 000 (min.) līdz 48 000 (maks.), tostarp Natura 2000 teritorijās attiecīgi no 20 000 līdz 35 000 indivīdiem. Dati iegūti sugas monitoringā (2014. - 2016. gads). Salīdzinot ar iepriekšējā monitoringa periodu (2007. – 2012. gads), secināms, ka **populācija ir samazinājusies**, Natura 2000 teritorijās pat līdz divām reizēm (1., 2. pielikums).

Lēzela vīrcele konstatēta embrionālo kāpu un priekškāpu biotopos. Šo biotopu kopējā platība vērtējama aptuveni 4,7 km² (izmantoti iepriekšējā pārskata perioda (2007. - 2012. gads) dati. Vērtēta embrionālo kāpu un priekškāpu platība izplatības kvadrātos no Nidas līdz Engurei. Iespējams, ka, veicot biotopu kartēšanu, sugas dzīvotņu platības tiks precizētas.

Sugas dzīvotņu kvalitāte vērtēta kā **viduvēja** (no labas līdz sliktai) (1. tabula). Vērtējums pamatots ar embrionālo kāpu un priekškāpu funkciju un struktūras raksturojumiem.

**1. tabula. Lēzela vīrceles dzīvotņu kvalitātes novērtējums (G – labs, M – viduvējs, B – slikts, U – nezināms).**

| Natura 2000 teritorija vai cita piekrastes vieta | Kvalitātes vērtējums | Eksperta vārds, uzvārds | Piezīmes |
| --- | --- | --- | --- |
| DP „Pape” | G | I.Klane un A.Maisiņš | Papē, posmā no Papes bākas līdz Papes Ķoņu ciema dienvidu robežai ar katru gadu palielinās atpūtnieku skaits. Līdz ar to palielinās atradnes izbradāšanas iespējas. |
| DP „Bernāti” | B | I.Klane un A.Maisiņš | Suga nav konstatēta, jo priekškāpas noskalotas vētras laikā. |
| DL „Ziemupe” | G | I.Klane un A.Maisiņš | Krasta noskalošanās un akumulācija līdzsvarā. Visvairāk augu uz ziemeļiem no Akmensraga bākas. |
| DL „Pāvilosta” | B | I.Klane un A.Maisiņš | Krasta noskalošana, rekreācija kavē piemērotu dzīvotņu veidošanos. |
| Sakas upes grīva–Rudupe (Ziemupes liegums-Pāvilosta) | G | I.Klane un A.Maisiņš |  |
| DL „Užava” | M | D.Sāmīte | Intensīva krasta noskalošanās, vietām smilšu deficīts. Vietās, kur ir veci, stabili kāpu vaļņi (Užavas upes abi krasti) ir liels antropogēnais noslogojums. |
| DL „Ovīši” | G | D.Sāmīte | Konstatēti krasta noskalošanas procesi uz dienvidiem no Ovīšu raga. Intensīva antropogēnā slodze Miķeļtorņa apkārtnē (kāpu vaļņi nobradāti, augi izgulēti). |
| NP „Slītere” | G | B.Galniece | Nosisinās krāpu noskalošana, samērā liela antropogēnā slodze, it īpaši ciemu teritorijā, kā rezultātā kāpas tiek izbradātas un izbraukātas. |
| DL „Ģipka” | G | G.Strode |  |
| DP „Engures ezers” | G | E.Biseniece | Raksturīgs aktīvu smilšu deficīts, kā rezultātā neveidojas sugai piemērotas plašas embrionālās kāpas un priekškāpas. |

Lēzela vīrceles dzīvotņu galvenie ietekmējošie faktori ir pieaugošā rekreācijas un tūrisma izraisītā slodze, krastu noskalošana, smilšu deficīts (saistīts arī ar būvēm jūrā un krastā), kā arī nemotorizēto transporta līdzekļu izmantošana kāpās (izmīdīšana), mazāka ietekme ir invazīvajām sugām, sukcesijai. Iespējams, ka varētu pieaugt vētru ietekme (dati un prognozes par krasta procesiem). Vietām joprojām saglabājas ietekme no motorizētā transporta (3. pielikums).